Միավորված ազգերի կազմակերպության հայաստանյան գրասենյակ

Միավորված ազգերի կազմակերպության հայաստանյան գրասենյակը հանդիսանում է Միավորված ազգերի կազմակերպության մշտական ներկայացուցչությունը Հայաստանում։ Ընկերության գլխամասային գրասենյակը գտնվում է Հայաստանի մայրաքաղաք Երևանում։

Պատմություն 

Հայաստանը Միավորված Ազգերի Կազմակերպությանը անդամակցում է սկսած 1992 թվականի մարտի 2-ից, իսկ 1992 թվականի դեկտեմբերին Միավորված ազգերի կազմակերպությունը բացել է իր ներկայացուցչությունը Երևանում։ Հայաստանում ՄԱԿ-ի գրասենյակը ղեկավարում է մշտական համակարգողը, որը համակարգում է ՄԱԿ-ի բոլոր գործողությունները երկրի մակարդակով։ Հայաստանում իրենց գործունեությունն են իրականացնում 20 մշտական և ոչ մշտական գործակալություններ, այդ թվում՝ Պարենի և գյուղատնտեսության կազմակերպությունը, Աշխատանքի միջազգային կազմակերպությունը, Միգրացիայի միջազգային կազմակերպությունը, ՄԱԿ-ի Արդյունաբերական զարգացման կազմակերպությունը, ՅՈՒՆԵՍԿՕ-ն, Առողջապահության համաշխարհային կազմակերպությունը և այլն։ Համաշխարհային բանկը Միջազգային ֆինանսական կորպորացիան և Արժույթի միջազգային հիմնադրամը նույնպես գրասենյակներ ունեն երկրում։

Գործառույթներ 
Հայաստանում ՄԱԿ-ի ներկայացուցչությունը սերտորեն համագործակցում է ՀՀ կառավարության հետ՝ աջակցելու երկրին կայուն զարգացման առանցքային նպատակների և զարգացման ազգային առաջնահերթությունների իրականացման գործում։ ՄԱԿ-ը և Հայաստանի կառավարությունը միասին աշխատում են ավելի լայն շահագրգիռ կողմերի, այդ թվում՝ քաղաքացիական հասարակության, գիտական շրջանակների, խորհրդարանի, մասնավոր հատվածի և զարգացման այլ գործընկերների հետ համագործակցությամբ։ «Հայաստանի վերափոխման ռազմավարություն մինչև 2050 թվական» ծրագրի առանցքային նպատակներից են մարդկանց բարեկեցության բարձրացումը, ներառական կանաչ տնտեսության զարգացումը, լավ կառավարման և ժողովրդավարական բարեփոխումների խթանումը, գենդերային հավասարության աջակցությունը, աղքատության և սովի վերացումը, ջրի որակի և սանիտարական պայմանների բարելավումը, տնտեսության զարգացումը և անհավասարության նվազեցումը։

ՄԱԿ-ի գրասենյակը նաև աջակցում է 2020 թվականին Լեռնային Ղարաբաղի պատերազմից հետո Լեռնային Ղարաբաղից և նրա շրջակայքից տեղահանված մարդկանց, ինչպես նաև Հայաստանում տուժած համայնքների առավել հրատապ մարդասիրական կարիքների բավարարմանը։

Մշտական համակարգող  
Հայաստանում ՄԱԿ-ի մշտական համակարգողները՝
  Լիլա Փիթերս Յահյա (2021-այժմ)
  Շոմբի Շարփ (2018-2021)
 Բրեդլի Բուսետտո (2012-2018)
 Դաֆինա Գերչևա (2010-2012)

Տես նաև 
 Հայաստանի արտաքին քաղաքականություն
 Դիվանագիտական ներկայացուցչությունների ցանկ Հայաստանում

Ծանոթագրություններ

Արտաքին հղումներ 
 Պաշտոնական կայք
 United Nations in Armenia Ֆեյսբուքում
1992 հիմնադրումներ Հայաստանում